open-index/open-wikipedia-markdown huggingface dataset:
Piero Angela

**Piero Angela** (Turin, 22 de dicember del 1928 - Roma, 13 de agost del 2022) l'è staa on giornalista e collaborador scentifegh de la RAI. L'ha scrivuu anca tanti liber de divulgazzion scentifega.
A l'è 'l fioeu del Carlo Angela e 'l pader de l'Alberto Angela.
L'ha fondaa, in del 1988, el CICAP.

## Trasmission de la television
* *Il futuro nello spazio* (1968)
* *Destinazione uomo* (1971)
* *Da zero a tre anni*
* *Dove va il mondo?*
* *Nel buio degli anni luce*
* *Indagine sulla parapsicologia* (1978)
* *Nel cosmo alla ricerca della vita* (1980)
* *Quark* (dal 1981)
** *Pillole di Quark* (dal 1983)
** *Il mondo di Quark* (dal 1984)
** *Quark Economia* (1986)
** *Quark Europa* (1986)
** *Quark Speciale*
** *Quark Scienza*
** *Enciclopedia di Quark* (1993)
** *Superquark* (dal 1994)
** *Speciali di Superquark* (dal 1999)
* *La macchina meravigliosa* (1990)
* *Serata Oceano* (1991)
* *Il pianeta dei dinosauri* (1993)
* *Viaggio nel cosmo* (1998)

## Liber
* *Viaggio nel mondo del paranormale - Indagine sulla parapsicologia* (1978)
* *Nel cosmo alla ricerca della vita* (1980)
* *Atmosfera: istruzioni per l'uso* (con Lorenzo Pinna, 1990)
* *La straordinaria storia dell’uomo* (con Alberto Angela, 1989)
* *La straordinaria storia della vita sulla terra* (con Alberto Angela, 1994)
* *Oceano* (1994)
* *Il paese dei furbi* (con Bruno Bozzetto, 1996)
* *I misteri del sonno - Nuove scoperte sul versante notturno della nostra vita* (1996)
* *Nove mesi nel ventre materno* (con Alberto Angela, 1996)
* *Dialoghi di fine secolo* (con Giuliano Toraldo di Francia, 1996)
* *Dentro il Mediterraneo* (con Alberto Angela, 1997)
* *La straordinaria avventura di una vita che nasce* (con Alberto Angela, 1998)
* *Raccontare la scienza* (1998)
* *Viaggio nel Cosmo - Alla scoperta dei misteri dell'Universo* (con Alberto Angela, 1999)
* *Squali* (con Alberto Angela, Alberto L. Recchi, 2000)
* *Il paesaggio che verrà* (con Alberto Angela, Alberto L. Recchi, 2000)
* *Mostri marini* (con Alberto Angela, Alberto L. Recchi, 2001)
* *Alfa e beta. Dalle stelle all'intelligenza* (2001)
* *Viaggio nella scienza. Dal Big Bang alle biotecnologie* (2002)
* *Premi & punizioni. Alla ricerca della felicità* (2002)
* *Il pianeta dei dinosauri* (con Alberto Angela, 2002)
* *Da zero a tre anni* (2002)
* *Ti amerò per sempre* (2005)
* *La sfida del secolo* (con Lorenzo Pinna, 2006)

## Riferiment
*Addio a Piero Angela

## Alter proget

## Vos corelaa
*Debunking
*CICAP
*Giornalism
Umberto Veronesi

L**'Umbert Verones**, in italian **Umberto Veronesi** (Milan, 28 de november 1925 - Milan, 8 de november 2016) l'è staa on medegh oncolegh e politegh italian.

L'è staa Minister de la Salut in del Governo Amato II dal 25 de april del 2000 al 11 de giugn del 2001. L'è staa anca Senator cont el Partii Democrategh.

L'ha dii de vess de maderlengua lombarda.

## Posizion
El Verones l'è staa vegetarian per di motivazion etegh, ma favor de la sperimentazion animala.

L'era a favor del eutanasia, ma minga de l'abort, anca se a favor de la soa regolamentazion per legg, che l'è *el maa minor*, per lu.

L'era a favor anca del matrimoni omosessual e del adozion: per lu l'amor gay l'è pussee pur de quell etero, perchè el gh'ha no el fin de fà di fioeu.

L'era a favor di OGM, e contra la pena de mort e l'ergastol.

## Alter progett

## Vos corelaa
*Paolo Veronesi
CivCity: Rome

El **CivCity: Rome** l'è on videogioeuch de simulazion per el Windows 2000 e XP. L'è staa desvilupaa da la Firaxis Games e l'è on simulador de città del Imper Roman.

In del gioeugh te gh'het de fà su ona città del Imper, e de respettà ona mission, o anca el gioeugh liber.

## Informazion
In del gioeugh gh'hinn dò modalità:
*Mission in de per lor (denter gh'è el gioeugh liber)
*Campagna, indoa te gh'het de fà di different mission, scominciand in ona cità picinina.

Gh'hinn 75 unità, 115 costruzion e 70 tecnologii da descovrì per avegh di *bonus* e di meravin da fa su.

Se pò anca parlà cont i cittadin, che disen a quell che 'l gioca i sò problema in de la città, 'me la voeuja de religion, de mangià e via inscì.

### Meccanich del gioeugh
Ona meccanega interessanta del gioeugh l'è quell del evoluzion di cà.
Tucc i cà scomincen 'me barach, e se te det ai omen di risors ('me l'oeuj, la seta) la lor cà la diventa pussee granda.

### Civilopedia
Gh'è la Civilopedia cont di informazion in su el Imper, la storia, i tradizion e via inscì.

## Recension
El gioeugh l'è staa recensii mediament, el gh'ha on puntegg medio de 67/100.

## Vos corelaa
*Civilization IV
*Caesar
Tina Lagostena Bassi

La **Augusta Bassi** in **Lagostena**, mej cognossuda 'me **Tina Lagostena Bassi** (Milan, 2 de marz 1926 – Roma, 4 de marz 2008) l'è stada on'avocatta e politega italiana. 
L'è famosa per Forum e per la soa contribuzion in de la lotta al stupro.
San Satter

**San Satter** (latin: *Satyrus*; Trevir, 339 o 340 - Milan, 378) l'era el fradell del Sant Ambroeus e de la Santa Marcellina.
Probabilment a l'era el gemell de l'arcivescov de Milan. Nassuu in Germania, l'è staa avocatt e prefett, e anca ministrador di ben de la fameja. Tucc i notizzi che gh'emm sora de lu je troeuvom in di scritt de l'Ambroeus.
L'è staa soterraa in de la gesa de San Vitor a Milan. L'è on sant de la Gesa Catolega e l'è regordaa el 17 de settember. El ghe da el nomm a vuna di ges pussee famos de Milan.
## Varda anca
*Sant Ambroeus
*Santa Marcellina
*Gesa de San Satter
Giuseppe Mercalli

El **Giusepp Mercalli**, in italian, **Giuseppe Mercalli** (Milan 21 de magg 1850 - Napoli 18 de marz del 1914) l'è staa on sismologh, geologh e vulcanologh italian. L'è famos per la scala cont el sò nom.
San Rustegh

El San Rustegh (latin: *Rusticus*; Aurès, ... - Lambaesis, 259) l'è staa on marter nordafrican, che l'è veneraa 'me sant de la Gesa Catolega (el noeuv d'agost).
Vivuu in quella che incoeu l'è l'Algeria, l'è staa mazzaa insemma al San Fermo ai temp de l'imperador Valerian. I sò oss hinn conservaa a Verona in de la gesa de San Fermo Maggiore.
Se cred che 'l sò culto el se sia spantegaa in Italia al temp che tanti roman hinn andaa via de l'Africa del Nord.
In Lombardia, San Rustegh l'è 'l patron de Carevasg.
San Vincenz

El **San Vincenz** (latin: *Vincentius*; Huesca, ... - Valencia, 22 de genar del 304) a l'è staa on diacon e on marter roman, veneraa 'me sant de la Gesa Catolega e de la Gesa Anglicana.
## Vita
Segond la tradizzion pussee sigura l'è nassuu a Huesca, ai pè di Pirenee, ma gh'è on quaidun che 'l dis che 'l saria poduu nass anca a Valencia o a Saragozza.
L'era de ona fameja nobela, fioeu del consol Eutichi e de la matrona Enola; el Vincenz el gh'ha 'vuu on'educazzion tipega de la gent de la soa posizzion. Destinaa ai letter, l'è staa menaa del pader al Valeri, vescov de Saragozza, perchè 'l ghe pensass lu a la soa formazzion spiritual. El vescov el l'ha nominaa arcidiacon, l'ha consideraa el sò brasc dester e 'l gh'ha daa l'incaregh de predicà per lu.
Ma intant el Dioclezzian l'ha descadenaa la soa persecuzzion contra i cristian. El Vincenz e 'l Valerian hann minga voruu scondes per la fed soa de lor, e hann seguttaa a testimoniàlla. Per 'sta reson el Dacian, prefett de la provincia spagnoeula, j'ha faa mett in preson. Lilinscì j'hann fustigaa, torturaa e poeu infina mazzaa.
Pizz d'Aneto

El **Pizz d'Aneto** (spagnoeu: *Pico de Aneto*) l'è la scima pussee volta di Pirenee.
La se troeuva in Spagna (Aragona) a on'altezza de 3.404 meter sora el nivell del mar.
Anca se l'è la montagna pussee volta de quella cadena de mont, l'è mia el pont pussee elevaa de la Spagna: quell lì l'è 'l volcan Teide, che 'l se troeuva in di isol Canari.
La soa vedretta l'è quella pussee granda de tucc i Pirenee.
Balaïtous

El **Balaïtous** (aragones: *Pico Os Moros*; ocitan: *Valethleitosa*) l'è ona scima di Pirenee.
A l'è volt 3.144 meter sora el nivell del mar e 'l se troeuva in sul confin in tra la Francia (Pirinee de Sura) e la Spagna (Aragona).
Canigou

El **Canigou** (catalan: *Canigó*) a l'è ona montagna di Pirenee.
A l'è volt 2.744 meter sora el nivell del mar. El se troeuva in Francia, in de la region de la Lenguadoca-Rossion (dipartiment di Pirenee Orientai).
Synfuniia

**Synfuniia** a l'è on album del cantant lombard Davide Van de Sfroos, sortii foeura el quatter de dicember del 2015.
El disch a l'è ona regolta de canzon del De Sfroos (ciappaa on poo de tucc i sò album, ma cont ont oeugg de resguard per quei pussee recent, cioè Yanez e Goga e Magoga), rangiaa in ciav "classega" e sonaa de la Bulgarian National Radio Symphony Orchestra, guidada del maester Vito Lo Re.
A l'è staa preceduu del singol *[[Ninnananna del Contrabbandiere]]*, che l'è sortii el 27 de november de l'istess ann.
## I canzon del disch
#*Il duello -* 4:31
#*El calderon de la stria -* 4:54
#*Grand Hotel -* 6:05
#*Akuaduulza -* 4:07
#*Mad Max -* 5:00
#*La figlia del tenente -* 5:10
#*[[Goga e Magoga (singol)|Goga e Magoga]]* - 5:29
#*Il reduce -* 4:54
#*[[Yanez (singol)|Yanez]]* - 4:25
#*Breva e Tivan -* 3:19
#*La balera -* 5:08
#*Il dono del vento -* 3:42
#*De Sfroos -* 3:29
#*[[Ninnananna del contrabbandiere]]* - 3:25
## Ligamm de foeura
*''El video ofizzial de Ninnananna del Contrabbandiere''
Val de Scalf

La **Al de Scalf** l'è la àl furmàda del torènt Dès. L'ìa ciamàda *Vallis Decia* en latì e la g'ha nòm *Val di Scalve* en italià. L'è 'na àl tributària lateràl de la Al Camònega.

La se tróa endela part nord-orientala de la Pruvìncia de Bèrghem (cümü de Sù, Còler, Scülpér e Vilminùr) e per en ciapilì pò a 'ndela pruvìncia de Brèsa nord-ucidentàla (cümü de Àngol). A nord la cunfìna co la Pruvìncia de Sundri.

Vilminùr l'è 'l cèntro principàl de la àl. Còler e Scülpér i è cunusìde come stasiù türìstiche per i spòrt invernài.
Tropico

El **Tropico** l'è on videogioch de gestion desvilupaa da la PopTop software in del ann 2001.

In del gioeugh, te set *El Presidente* de on paes di Caraibi, minga tropp democrategh.

## Informazion
El gioeugh l'è on simuladur, che 'l scomincia in del 1950. Gh'hinn tant scenari, e gh'è semper el ris'c de vess *rovesciaa* dai ribej.

El giugador el gh'ha de catà foeura di caratteristegh del sò personagg.

Tropico el gh'ha dò espansion.

## Vos corelaa
*Tropico 2
*Tropico 3
*Tropico 4
*Tropico 5
Tropico 3

El **Tropico 3** l'è on videogioeugh de simulazion, fioeu del Tropico.

## Informazion
El gioeugh l'è on simulador de ona nazion di Caraibi, indove *El Presidente* l'è on despota e pò fa tutt.
Gh'è la modalità libera e di mission cont di obiettiv.

## Roba noeuva
Rispett al Tropico, el Tropico 3 'l gh'ha:
*Noeuva interfaccia grafega
*Di noeuv costruzion
*Noeuv *edit*
*Noeuv scenari.
Bush hid the facts

**Bush hid the facts** (in lombard **Bush l'ha sconduu i fatt**) l'è el nomm famos de 'n bug del Notepad del Windows e, in general, de tutt i programma che doperen la fonzion de sistema ` IsTextUnicode`.

I fras pussee famos che 'l fann vegnì a hinn "*Bush hid the facts*", che 'l ciama ai atentaa del 11 de setember o a la guerra in Iraq e "*ill get the linux*", che 'l voeur dì "*Ciaparoo el [[Linux]]*".

El bug el gh'è del Windows 3.1 al Windows XP, e l'è staa descovert domà in del 2004. Quell chì l'è dovuu al fatt che el ` IsTextUnicode` pensa che tucc i test in del formaa "aaaa aaa aaa aaaaa" hinn in cines, e donca i fa interpetà al *UTF-16LE Chinese*, e dà 'me resultaa *畂桳栠摩琠敨映捡獴*, che l'è ona fras senza sens in quella lingua lì.

## Vos correlaa
*Mojibake
Moviment Internazional de la Cros Rossa e de la Mezzaluna Rossa

El **Moviment Internazional de la Cros Rossa e de la Mezzaluna Rossa** (cognosuu anca domà 'me **Cros Rossa**) l'è la pussee granda organizzazion umanitaria in del mond.

La gh'è dal 1863, e la gh'ha 189 stat member.

## Principi fondamentaj
La Cros Rossa la gh'ha sett principi fondamentaj:
*Umanità
*Imparzialità
*Neutralità
*Indipendenza
*Volontarietà
*Unità
*Universalità

## Bandera

El moviment ha scominciaa con domà la cros rossa, che l'è la Bandera de la Svizzera cont i color invertii. In del 1929, despoeu ona vegia richiesta del Imper Ottoman, la vegn autorizada la mezzaluna rossa, incoeu drovada dai nazion islamegh, vist che l'è el simbol del Islam.

Despoeu ona richiesta de la Persia, l'è metuu anca el simbol de la Persia, incoeu mia drovaa de l'Iran, deventaa Republega islamica.

### Israel
Israel el drova la Stella del David rossa, ma l'è minga recongosuda dal Comitaa Internazional.

Dal 2006 a l'è drovaa el Cristall Ross, con denter la Stella del David.

### Cristall

Dal 2005 l'è aprovaa on noeuv simbol minga religios: On cristall. Denter al cristall pò vess metuu anca on simbol local.
Velocità de la lus

La **velocità de la lus** l'è la velocità de propagazion de on'onda elettromagnetica.
In del voeud l'è *299 792 458 m/s* e vegn indicada con la lettera c_0. L'è ona costanta.

Per la Teoria de la relatività ristretta, *<math>c_0</math>* l'è la velocità massima de tucc i informazion del Univers, e l'è la velocità di tucc i particell che i gh'han no ona massa.

## Vos corelaa
*Effett Čerenkov
El venter de Milan

**El venter de Milan** l'è on romanz scrivuu del Camillo Cima cont el soranomm de *Pinzo*, sortii in del 1897.
El liber, giamò publicaa a pontad in sul giornal L'Uomo di Pietra in del 1879, a l'è el primm romanz scrivuu in lengua lombarda.
## La trama
El romanz, ambientaa in del 1878, el cunta su la storia d'amor desfortunada de la Peppinetta, ona tosa milanesa. A lee la ghe fa la cort el sur Gigio, el fioeu d'on becchee che l'ha faa fortuna e l'è deventaa ricch; ma lee la se inamora d'on soldaa originari de Venezzia. A on bell pont, però, la situazzion la cambia del tutt: el sciorett venezzian el scappa via de Milan, dopo de vess staa piccaa in strada del fradell de la Peppinetta; e 'l sur Gigio el moeur a l'improvisa la nott de Natal in Galleria, dopo d'avè pacciaa tutta la nocc per tirass su de la delusion d'amor.
La Peppinetta, desperada, la giura de avè pientaa lì de vorè sposass: e oviament, on para de mes dopo el salta foeura che la s'è giamò fidanzada cont on olter scior.
Tutta intorna a 'sta vicenda, el romanz el cunta su la vita de la città, cont el fermàss soratutt in del descriv i sò personagg, i sò negozzi e i sò restorant, quell che se mangiava e che se cusinava.

## Interprogèt
*El venter de Milan (cap. I)

## Ligamm de foeura
*El primm capitol del romanz
Parada (mangià)

La **parada** (in varesott prononziaa [pa'ra:va]) l'è ona marenda tipega de la Lombardia.

## 'Me l'è che la se fa
Se ciappa quatter cugiar de zuccher, quatter cugiar de farina bianca, on pizzighin de saa, on oeuv intregh.
Se mes'cia tuttcoss cont el latt (adasi adasi) per fà on impast morbed.
Se dev vong 'na padella larga cont l'oeuli e voià dent l'impast a fregg. Dopo che l'è dorada de 'na part, la se gira de quell'oltra.
Quand l'è pronta, la se mett su d'on piatt cont 'na sbroffada de zuccher.
Tèra de cunfì

**Tèra de cunfì** l'è on album del cantant lombard Zano (*Roberto Zanoni*), e l'è sortii foeura in del 2015.
L'è tutt cantaa in lombard, e 'l ved la collaborazzion del Charlie Cinelli.
El disch el voeur rapresentà e cuntà su quella *terra de confin* in tra la Bassa bergamasca, quella cremasca e quella bressana, dividuu domà de l'Oj.
## Lista di canzon
#*Bel campà* - 2:11
#*Tèra de cunfì* - 4:11
#*Eta* - 3:48
#*Pelagra* (ft. Charlie Cinelli) - 4:04
#*Inverno* - 3:31
#*Dé de la merla* (ft. Charlie Cinelli) - 3:51
#*Ol matt* - 3:28
#*Sac de juta* - 3:49
#*Per Milà* (ft. Charlie Cinelli) - 3:31
#*American Land* (ft. Charlie Cinelli) - 4:21
#*La balada del ciuchitù* - 2:58
#*Barbara Allen* - 1:56
#*Slide Olmo* - 2:33
## Ligamm de foeura
*El sit ofizzial 
*Articol del Corriere
El Carneval de Schignan

**El** **Carneval de Schignan** l'è ona canzon del Davide Van De Sfroos, cantada in lombard.
Giamò present in de l'album Yanez (2011), l'è stada publicada 'me singol in del 2012, despoeu che l'è stada drovada in de la colonna sonora del cine *[[Benvenuti al nord]]* del Luca Miniero.
## La canzon
L'è la storia de on omm che 'l torna su a Schignan (CO) dopo tanti agn passaa in gir per el mond, proppi in ocasion del sò Carneval tradizzional. Con su 'na maschera, a l'è bon de incontrà la soa ex miee e de ballà con lee senza fàss recognoss. A la fin del Carneval, el partiss anmò, con scià la soa maschera de legn.
In del ritornell vegnen citaa i mascher e i personagg pussee important del Carneval de Schignan: el *Brutt*, el *Bell*, el *Mascheron*, la *Sigurtà*, i *Sapoeur*, la *Ciocia*.
Storia de Milan (Camillo Cima)

La **Storia de Milan dal prencippi fina al dì d'incoeu cuntada su alla bona dal Meneghin alla Cecca** l'è on liber scrivuu del Camillo Cima (cont el sornanomm de *Pinzo*).

L'è staa publicaa a pontad in sul giornal *[[L'Uomo di Pietra]]* in del 1896, e l'è ona storia de la città ambrosiana scrivuda tutta in lombard.

## Interprogèt
*Storia de Milan cap V - cap XV - cap XXVI-XXVIII

## Ligamm de foeura
*On tocch del liber
Sciatt (mangià)

I **sciatt** hinn on mangià tipegh de la cusina lombarda, per la precision de la Valtolina (zona de Tej).
Hinn di frittei crocant de forma redonda, con denter del formagg fonduu, e che de norma hinn servii in su 'n lecc de zuccoria.

## Preparazzion
Se messeda su con la birra 'na mes'cia de farina bianca e de formenturch. Dopo de 'vè faa on impast minga tropp liqued, se ghe gionta el formagg tajaa a daditt, el pan grattad, on zicch de levaa e, eventualment, la grappa.
Dopo de 'vè scoldaa l'oeuli a la temperadura de fà frigg, in d'ona pignatta grossa assee, l'impast el ven pocciaa a tocch a tocch in de l'oeuli cont on cugiaron, cont el fàggh atenzion a regoeuj on cubett de formai per ogni "sciatt". Quand che hinn ben doraa, i vann servii direttament in del piatt, in su 'n lecc de zuccoria cruda, tajada a tocchellitt e condida con l'oeuli, l'asee e la saa; i gh'hann de vess mangiaa quand che hinn ancamò cold.

## Ingredient
Per quatter personn:
*300 g de farina de formenturch
*200 g de farina de forment
*300 g de formagg "Casera"
*2 cugiar de pan grattaa
*1 bicerin de grappa (minga necessari)
*birra
*oeuli per frigg
*on zicch de levaa

## Nòt
La Ninetta del Verzee

***La Ninetta del Verzee*** l'è ona poesia del 1814 del Carlo Porta. L'è considerada tra i oper pussee important del poetta e de tutta la letteradura in de la lengua lombarda.

## Trama
La Ninetta, restada orfana giovina, la g'ha una caretela al Verzée, ereditada de la zia che l'ha trada suu. Fin da picinina la se innamora del fioeu de l'om de la zia, el Pepp, garzon d'ofelée. Ma el Pepp l'è cativ e ghes: el comincia a fala suu per fas dà de lée semper pusée danée, fin a quand la pora Ninetta la gh'a de vend la cà e i so grazi per pagass de viv.

## Interprogèt
* Wikisource taliana
Dialett cusian

Con **dialett cusian** intendom quei variant de la lengua lombarda che vegnen parlaa in de la zona del Lagh d'Orta, in tra l'olta provincia de Noara e quella de Verbania.
Compagn del noares, cont el qual i fann on continuum, i dialett cusian a g'hann di pont in comun e de transizzion cont el piemontes.
## Difusion e variant
I dialett che ciappom in considerazzion hinn quei parlaa intorna al Lagh d'Orta (Orta, Omegna, Miasin, Pettenasch, Gnun, Pella, San Maurizzi, Gozan, Bolee, Pogn, Bolzan, Amen, Armagn, Cesara e Arola), cont on oeugg de resguard anca ai paes de la Valstrona (Germagn, Loreja, Mascioeula e i paes de Luzzogn e Forn) e i comun de Casal de la Cort Cerra e Gravellona. In tucc 'sti paes se parla pu o manch l'istess dialett, che a sud, invers a Gargall e Soris, el se vesina a l'olt noares, e a nord de Gravellona el deventa ormai verbanes. I dialett de Quarna de Sora e de Quarna de Sotta, inscambi, g'hann di caratteristegh tropp particolar per vess trattaa insemma ai olter variant lombard.

## Caratteristegh
### Fonetega
*Mancanza de metafonesi de la Ŏ denanz a A, E: *al còr, la mòla*

### Morfologia
*L'articol determinativ maschil a l'è *al*.
*La negazzion verbal l'è *mia*.
*El plural feminil l'è compagn de quell maschil.
*El plural di nomm in -on [oŋ] a l'è -ogn [uɲ].
*La desinenza de la I persona plural l'è *-oma*. Per el rest, la coniogazzion di verb la se deslontana minga de quella "lombarda".
#### Coniogazzion di verb (dialett de Gnun)
##### Verb vess
***Indicativ present**: *nui i soman*.

##### I coniogazzion
***Indicativ present**: *mì lav, tì 't lavi, lu a lava, nui i lavoma, vièlt lavév, lor a lavan*.
***Condizzional present**: *nui i lavarèssam*.
***Participi passaa**: *cantà*, pl. *cantè*.

### Lessegh

## Bibliografia
*Bernardino Biondelli, *Saggio sui dialetti gallo-italici*, Milan, 1853.
*Antonio Rusconi, *I parlari del Novarese e della Lomellina*, Noara, 1878.
*Karl Jaberg, Jakob Jud, *Sprach und Sachatlas Italiens und Südschweiz*, Zofingen, 1928-1940.
*Giovan Battista Pellegrini, *Carta dei dialetti d'Italia*, 1977.
*Raul Capra, *La pradéra perduta. Lessico cusiano di cava*, FAI Novara, Italgrafica, 2010.
*Raul Capra, *Ecolessico del Cusio, vol. 1 Ambiente e vita di lago*, FAI Novara, Italgrafica, 2013.

## Varda anca
*Lengua lombarda
**Dialett quarnell
**Dialett noares
**Dialett verbanes
*Lagh d'Orta
*Valstrona
*Lengua piemontesa
**Dialett valsesian
**Dialett borbanell
## Ligamm de foeura
*Un cünt sura una festa tipiga de Casal
*Blog cun puesii e test in del dialet de Casal 
*Pruverbi in del dialet de Ches (fraziun de Lureja, in Valstrona)
*Sit de la Compagnia dij Pastor 
*Diziunari del dialet de Quarna de Sot
Genocidi lenguistegh

El **Genocidi lenguistegh** (cognosuu anca 'me **Lenguicidio**) l'è la mort intenzionala de ona lengua.

L'imposizion o la proibizion de ona lengua da part de ona autorità statala l'è vun di meccanism del genocidi lenguistegh.

L'è ona forma particolara de etnocidi. On esempi de genocidi lenguistegh l'è la politica de Vergonha del Stat Frances in di confront di lengov minoritari. (Catalan, Occitan, Basch, Cors ecc.)
Ceser de Sest

El **Ceser de Sest** (italian: *Cesare da Sesto*; Sest Calend, 1477 - Milan, 27 de luj del 1523) l'è staa on pitor lombard.
A l'è staa vun di aliev lombard del Leonardo da Vinci, e l'è miss denter al grupp di ''leonardesch''. L'ha lavoraa in del Ducaa de Milan, ma anca a Roma, in Sicilia e a Napoli, per poeu tornà a Milan in di ultem agn de la soa vita.
March de Ogionn

El **March de Ogionn** (it. *Marco d'Oggiono*; Ogionn, 1475 ca. - Milan, 1524) l'è staa on pitor lombard.
A l'era vun di aliev milanes del Leonardo da Vinci (insemma, per esempi, al Ceser de Sest). Oltra che a Milan, l'ha lavoraa a Venezzia e a Savona, anca se tanti di sò quader incoeu se troeuven pu.
L'è mort a Milan per via de la pesta: quand l'è mort, el gh'aveva ona botega de pitor bella viscora e viva.
Francesch Melz

El **Francesch Melz** (it. *Francesco Melzi*; Milan, 1491 ca. - Vaver, 1568/1570) l'è staa on pitor lombard, vun di preferii del Leonardo da Vinci.
## Vita
Nassuu de vuna di famej pussee important de Milan (sò pader l'era el Ironem Melz, omm de fiducia del duca de Milan), el Melz l'è staa vun di aliev lombard del Leonardo (i "leonardesch"). L'ha scominciaa a lavorà cont el maester toscan quand che 'l gh'aveva sedes agn, e l'è andaa con lu anca in Francia fina a la soa mort (in del 1519). El Leonardo l'ha nominaa sò erede e 'l gh'ha lassaa tucc i sò oeuver, liber e dissegn. El Francesch l'è tornaa a Vaver, in de la villa de la famjea, e l'ha conservaa lì tucc i ben che 'l gh'aveva daa el Leonardo (come l'è regordaa anca del Giorgio Vasari).
In del 1520 l'è staa nominaa gentilomm de la cort de Francia. L'ha sposaa l'Angiola Landriana e 'l gh'ha 'vuu vott fioeu.
Oltra ai quader, el Melz l'ha curaa l'edizzion postuma del *[[Trattaa de pitura]]* del Leonardo.
El patrimoni leonardesch del Melz l'è staa ceduu al Pompeo Leoni del sò fioeu, l'Ottavi Melz. Quest chì l'è staa el principi de la dispersion de l'oeuvera grafega del Leonard.
## Varda anca
*Leonardo da Vinci
*Melz (fameja)
*Leonardesch
Andreja Soree

L**'Andreja Soree** (it.: *Andrea Solari* o *Andrea Solario*; Milan, 1470 ca. - Milan, 1524) l'è staa on pitor lombard.
L'è staa probabilment vun di aliev del Leonardo da Vinci, e per 'sta reson a l'è tiraa dent al numer di inscì-ciamaa "leonardesch".
L'ha lavoraa a Milan, a Venezzia e anca in Francia (1510-1514), indè che l'ha faa vun di sò quader pussee famos, la *Madonna del cossin verd*.
A l'è mort prima de finì on polittegh per la Certosa de Pavia, e che l'è staa però completaa del Bernardino Campi.
L'era fradell del scultor Cristofen Soree.
Adamm de Rogn

L**'Adamm de Rogn** (it. *Adamo d'Arogno*; Rogn 1180 ca. - 1240 ca.) l'è staa on architett lombard.
Nassuu arent a Lugan, el vegneva de 'na fameja de maister murador. Se cred che l'è sò el progett del Domm de Trent, che l'ha scominciaa lu in del 1212 e che l'è staa portaa inanz di sò fioeu e nevod.
Cristofen Soree

El **Cristofen Soree** (it. *Cristoforo Solari*; Milan, 1468-1524) l'è staa on scultor e architett lombard.
Fradell del pitor Andreja, el rivava de ona fameja de origin tesinesa (de Carona, arent a Lugan).
A l'è famos soratutt per el sepolcher (voeui) del duca Lodovigh el Moro e de la soa miee Beatris a la Certosa de Pavia.
Francesch Soree

El **Francesch Soree** (it.: *Francesco Solari*; Carona, 1420 ca. - Milan, 1469) l'è staa on scultor, ingegnee e architett lombard.
Nassuu arent a Lugan (incoeu in del Canton Tesin), l'era fradell del Guinifort (o *Bonifort*), e member de la fameja di *Soree*, che l'ha daa tanti artista.
L'ha lavoraa in del Ducaa de Milan: a Castion, al Domm de Milan e a la Certosa de Pavia.
Crisi de Sigonella

La **Crisi de Sigonella** l'è stada ona crisi diplomatega in tra l'Italia e i USA succeduda in del 1985.

I radis de la lit a hinn staa in l'incident de l'Achille Lauro, e a moment hinn rivaa squasi a toeuss a s'ciopetaa la VAM e i Carabiniee italian de na banda e i Delta Force American de l'oltra. 

La Crisi de Sigonella l'ha s'cepaa on poo i report intra 'l president american Ronald Reagan e 'l prim minister italian Bettin Craxi, che s'hinn pacificaa pocch dòpo.
Lega Sud Ticino

La **Lega Sud Ticino**, in lombard **Lega Sud Tisin** l'è staa on moviment identitarista lombard fondaa del Luciano Milan Danti in del genar 2015, che l'è staa attiv in del Canton Tisin.

In del stemma del moviment, gh'è la Bissa e ona mappa del Canton.

## Idea politica
El partii el se indentifegava no in la sinìstra o in la destra, l'era identitarista, e 'l sostegniva l'appartenenza del Ticin a la Lombardia, almanch in del sens coltural.

A l'è a favor de l'insegnament de la lengua lombarda in di scoeur, in del dialett local.

## Note


## Referiment
* "Il ticinese che dice di essere svizzero mente"

## Ligamm de foeura
*
Pè a Corsica

**Pè a Corsica** (in lombard **Per la Corsica**) l'è on partii politegh cors a favor de pussee formi de autonomia del Stat Frances e del bilenguism total in tra 'l Cors e 'l Frances.

Coalizion in tra i autonomista de Femu a Corsica e i independentista de Corsica Libera. L'è guidada del Gilles Simeoni.

La partecipa ai elezion in Corsica del 2015, indova che la ciappa la maggioranza relativa, e a quej del 2017, indova che la riva a quella assoluta.
Isepp Pozzbonell

L**Isepp Pozzbonell** (it. Giuseppe Pozzobonelli; Milan, vundes de agost del 1696 - Milan, 27 de april del 1783) l'è staa on cardinal italian. A l'è staa vescov de Milan per quarant'agn, del 1743 fina a la soa mort. L'è consideraa vun di arcivescov pussee important de la storia de Milan.
Santa Parsedia

La **Parsedia** (latin: *Praxedis*) l'è stada ona giovina patrizzia romana, martira cristiana al temp de l'imperador Antonin (II secol).
L'è venerada 'me santa de la Gesa Catolega, e l'è regordada el 21 de luj.
Sant Ironem

El **Sofroni Usoeubi Ironem** (latin: *Sofronius Eusebius Hyeronimus*; Stridon, 347 - Betlemm, 30 de settember del 419/420) l'è staa on scrittor e teologh roman.
L'è consideraa vun di dottor de la Gesa Catolega, che le venera 'me on sant el dì de la soa mort, ma l'è veneraa comunque de tucc i Ges che 'l permetten. L'è cognossuu soratutt per la soa traduzzion integral de la Bibbia in latin, che l'è stada doperada 'me test bas de la gesa romana fina al XX secol (e che l'è drovaa anmò per la messa in latin).

## Vos correlaa
*Pader de la Gesa
*Vulgata
Peder Zeser Largh

El **Peder Zeser Largh** (it. *Pietro Cesare Larghi*; Milan, XVII secol - Milan, 1755) l'è staa on poeta lombard.
L'era member de l'Academia di Trasformaa, e l'ha scrivuu on quai componiment spiritos in milanes.

## Interprogèt
*lmo.wikisource

**In mort del gatt del Balestrieri
**Villotta


## Ligamm de foeura
*Poesii del Largh
Bajard

El **bajard** o **bajarda** (ciamaa anca *barella* o, scherzosament, *tramvai*) l'è on carrett che se dopera in del lavorà in miniera.
L'è faa de legn, con dò stangh on poo curvaa e on repian a sbarr senza i spond, e che 'l finiss cont ona assesella orizontal, e on serc de ferr a ragg.
Se dopera per trasportà i blocchett de granii foeura de la miniera.
El nomm el riva del frances *bayart*.
## Bibliografia
*Raul Capra, *La pradéra perduta. Lessico cusiano di cava*, Noara, FAI Novara-Italgrafica, 2010.
Balanzin

El **balanzin** (prononzia in di dialett cusian: [balan'tsiŋ]) l'è on arnes doperaa di minoeur in di cav de granii.
L'è ona leva con scià ona stanga e on cavallett, che 'l serviss per tirà su el stamp (cioè el ferr che se dopera per sbusà la preja e mettegh denter i minn), quand che quell lì el riva a circa 5 meter de profondità. In de l'istess moment, oltra a tirà su el stamp, el balanzin el le fa birlà de mez gir. 
## Bibliografia
*Raul Capra, *La pradéra perduta. Lessico cusiano di cava*, Noara, FAI Novara-Italgrafica, 2010.
Bociarda

La **bociarda** l'è on arnes de quei doperaa di minoeur in di cav de granii.
L'è on martell che 'l gh'ha la part che la batt cont ona testina intecambiabel (ciamada *tassell*) e con scià tanti pontinn piramidai.
A l'è doperada per refinì i blocch de granii e segrinà la superfis; el pò servì anca per segrinà i paviment de ciment.
El termen *bociarda* el riva del frances *boucharde*.
## Bibliografia
*Raul Capra, *La pradéra perduta. Lessico cusiano di cava*, Noara, FAI Novara-Italgrafica, 2010.
Boffaroeula

La **boffaroeula** (prononzia in di dialett cusian: [bufa'rɔla]) l'è ona mina doperada di minoeur in di cav de granii.
La gh'ha ona carega de 10 kg de polver pirega al massim. A l'è missa in de la preja, o in d'on boeugg faa giò cont el stampin (che l'è on tocch de ferr con la ponta).

## Bibliografia
*Raul Capra, *La pradéra perduta. Lessico cusiano di cava*, Noara, FAI Novara-Italgrafica, 2010.
Bancal

El **bancal** l'è on arnes che doperen i minoeur in di cav de granii.
L'è ona trav fada de legn (de norma de rubina o de frassen) a sezzion retangolar, e che l'è spessa pu o manch 10 cm.
I bancai vegnen doperaa in cobbia per spostà o per caregà i blocch de granii, sotta i curli (ciamaa anca *cannell*), de manera de fài scorr mej.
## Bibliografia
*Raul Capra, *La pradéra perduta. Lessico cusiano di cava*, Noara, FAI Novara-Italgrafica, 2010.
Bolzott

El **bolzott** o **bolzett** l'è on arnes doperaa di minoeur in di cav, per esempi quei de granii.
L'è ona mazza doperada per desgrossà i blocch de granii. El gh'ha la massa battenta cont on lato otus e slargaa, e l'olter conegh e con la ponta smussada.
## Bibliografia
*Raul Capra, *La pradéra perduta. Lessico cusiano di cava*, Noara, FAI Novara-Italgrafica, 2010.
Crich

El **crich** l'è on aparecc doperaa di minoeur in di cav, compagn de quei de granii.
A l'è faa su de 'na cassa retangolar de legn d'olma, serciaa in ferr, e de ona sbarra denciada anca lee in ferr. El se pò tirà su cont on moto che 'l partiss de 'na manovella lateral.
L'è doperaa per tirà su minga tropp in olt el blocch de granii, per poeu mettel in del carr che le mena via de la cava.
## Bibliografia
*Raul Capra, *La pradéra perduta. Lessico cusiano di cava*, Noara, FAI Novara-Italgrafica, 2010.
Bolzon (ciod)

El **bolzon** (in del dialett de Vlesg: [bul'tsoŋ]) l'è on tipo de ciod.
El gh'ha ona capella bombada, e l'è doperaa per sarrà su i isolant de legn.
## Bibliografia
*Raul Capra, *La pradéra perduta. Lessico cusiano di cava*, Noara, FAI Novara-Italgrafica, 2010.
Botazz

El **botazz** (prononzia in di dialett cusian: [bu'tats]) l'è on arnes doperaa di minoeur in di cav, per esempi quei de granii.
A l'è on martell cont on massell che 'l gh'ha on lato quadrangolar, e l'olter che 'l gh'ha la ponta conega, smussada e larga 5 centimeter.
L'è doperaa per toeu via el material de tropp del margin del blocch de granii che l'è staa lavoraa. El se dopera 'me percussor secondari.
## Bibliografia
*Raul Capra, *La pradéra perduta. Lessico cusiano di cava*, Noara, FAI Novara-Italgrafica, 2010.
Cartellate

I **Cartellate** (in del bares *carteddàte*, *scartilléte*, *péttue*, *chelustre* o *sfringioli*, a Lucera *crùstele*, in del salentin *cartiddate*, *chiòsere* a Gravina in Puglia hinn di dolz tipegh de la Puja, e anca de la Calabria e Basilicada (indova hinn ciamaa *crispelle*).

Hinn preparaa soratutt a Nedal.

Anca in Marocch gh'è ona ricefta che la someja ai cartellate, l'halwa shebakia.

## Vos corelaa
*Cusina pugliesa
Testuu

El **testuu** (prononzia in di dialett cusian: [tis'ty]) a l'è on arnes che 'l se dopera in di cav, per esempi quei de granii.
A l'è on mazzoeu che 'l gh'ha massell quadrangolar e slongaa, con scià duu lati battent traversaa de incision verticai, che fann su on rosc de scanaladur tajent.
El serviss per profilà el blocch de granii.
## Bibliografia
*Raul Capra, *La pradéra perduta. Lessico cusiano di cava*, Noara, FAI Novara-Italgrafica, 2010.
Cirié

**Cirié** (en piemontés: *Siriè*) l'è 'n cümü italià, de la regiù del Piemónt, en Pruvìncia de Türì. El g'ha presapóch 18.178 abitàncc, 'na superfìce de 17&nbsp;km² e 'na densità de 1069 ab./km². El cunfìna coi cümü de Nole, San Carlo Canavese, San Maurizio Canavese, Robassomero.

## Evulusiù demogràfica
Stamp

El stamp o stampin l'è on arnes doperaa in di cav, per esempi quei de granii.
A l'è on'asta de azzal che la pò 'vèggh vari longhezz, cont on diameter de 20-40 mm, ona ponta a scopell e ona sezzion redonda o esagonal.
L'è doperaa per per fà di boeugg in di blocch de granii, indè che se metten dent i minn. El boeugg el ven faa cont el pondà la ponta del stamp in su la preja, e poeu battel cont i mazzoeu.
## Bibliografia
*Raul Capra, *La pradéra perduta. Lessico cusiano di cava*. FAI Novara, Integrafica, Noara, 2010.
Cimiteri de Milan

A Milan gh'hinn i cimiteri:
*Cimiteri Maggior, ciamaa anca *de [[Musòcch]]*
*Cimiteri Monumental, indoa hinn mituu sota i personagg important, in del Famedio.
*Sacrario dei Caduti Milanesi
*Cimiteri de Lambraa, cont el crematori
*Milan War Cemetery, in del Parch de Trenn.

Gh'hinn anca di cimiteri di cumun ch'i eren in de per lor, ma incoeu hinn denter Milan:
*Cimiteri de Bagg
*Cimierti de Bruzzan
*Cimiteri de Ceravall
*Cimiteri de Figin
*Cimiteri de Grech
*Cimiteri de Muggian
Luigi Naldini

El **Luigi Naldini** (Turin, 1959) l'è on dotor italian, direttor del *istituto Telethon per la terapia genica*, e important espert de la terapia genica.
Trucch

El **trucch** a l'è on arnes doperaa per mett giò el risciaa in su la strada.
L'è faa su de 'n pestell de legn dur che l'è longh circa on meter; el gh'ha on serc de ferr a la soa bas e on'impugnadura per i dò man in de la ponta de sora.
## Bibliografia
*Tarcisio Della Ferrera, *Vocabolario dialettale di Chiuro e Castionetto*, Sondri, IDEVV, 2005.
Fiell

El **fiell** a l'è on arnes doperaa in di lavorà in di camp.
L'è faa su de duu tocch de legn (el *manegh* e la *vergola*) giontaa insemma cont ona corda de pell de bò. El manegh l'è on baston longh e suttil; la vergola, inscambi, l'è pussee curta e grossa, e fada a cilinder.
A l'è doperaa per batt giò la segra e olter gener de cereai.
## Bibliografia
*Tarcisio Della Ferrera, *Vocabolario dialettale di Chiuro e Castionetto*, Sondri, IDEVV, 2005.
Majucch

El **majucch** o la **majucca** l'è on arnes doperaa in de la lavorazzion del canov.
In sostanza a l'è on mattarell che 'l se dopera per batt giò in su 'n sciocch de legn ona gramada de canov, quand che se scomincia a lavorà quella fibra chì.
## Bibliografia
*Tarcisio Della Ferrera, *Vocabolario dialettale di Chiuro e Castionetto*, Sondri, IDEVV, 2005.
Gianluigi Nuzzi

El **Gianluis Nuzzi**, in italian **Gianluigi Nuzzi**, (Milan, 3 se giugn 1969) l'è on giornalista italian.

## Biografia
L'ha scominciaa a scriv a 14 agn per el Topolino e l'è diventaa giornalista professionista in del 1996.

Ha scrivuu per el Corriere della Sera, Il Giornale e Libero, e al di d'incoeu l'è quell che 'l studia i cas de cronaga pussee important.

Ha scrivuu i liber Vaticano Spa, Sua Santità. Le carte segrete di Benedetto XVI e Via Crucis. Da registrazioni e documenti inediti la difficile lotta di Papa Francesco per cambiare la Chiesa. I sò liber han determinaa di scandal in de la gesa, tant che 'l liber Via Crucis l'è indicaa 'me causa de Vatileaks 2. Per el liber l'è staa processaa, in Vatican, per avè difonduu di informazzion riservaa, ma poeu l'è staa assolt.

Dal 2013 l'è el conduttor de Quarto Grado.

## Pubblicazion
* *[[Vaticano S.p.A.|Vaticano S.p.A. Da un archivio segreto la verità sugli scandali finanziari e politici della Chiesa]]*, Chiarelettere, 2009, ISBN 978-88-6190-067-7.
* *[[Metastasi (saggio)|Metastasi. Sangue, soldi e politica tra Nord e Sud. La nuova 'ndrangheta nella confessione di un pentito]]*, cont el Claudio Antonelli, Milan, Chiarelettere, 2010, ISBN 978-88-6190-110-0.
* *[[Sua Santità. Le carte segrete di Benedetto XVI]]*, Milan, Chiarelettere, 2012, ISBN 978-88-6190-095-0 (Ebook version inglesa *Ratzinger was afraid*, Adagio ebook, Casaleggio Associati, 2013).
* *[[Via Crucis. Da registrazioni e documenti inediti la difficile lotta di Papa Francesco per cambiare la Chiesa]]*, Milan, Chiarelettere, 2015, 336 pp., ISBN 978-88-6190-804-8.
L'è trii dì

**L'è trii dì (che 'l pioeuv e 'l fiocca)**, cognossuda anca 'me **Martino e Marianna** l'è ona canzon tradizzional lombarda.
L'è ona canzon umoristega, che la mostra on marì e ona miee che resien in tra de lor, anca se poeu a la fin fann la pas.
A l'è stada registrada vari voeult: per esempi di Gufi (Milano canta n. 1, 1964), de l'Enzo Jannacci (Sei minuti all'alba, 1965) e poeu anmò del Nanni Svampa (Milanese n. 1, 1970).
## El test
L'è trii dì che 'l pioeuv e 'l fiocca,
mè marì l'è mai tornaa:
o che 'l s'è perduu in la fiocca,
o che 'l s'è desmentega...

**Martino**: Derva quell uss, corpo de biss,
derva quell uss, sangu de biss,
derva quell uss, Marianna!

**Marianna**: Dove te seet staa, corpo de biss,
dove te seet staa, sangu de biss,
dove te seet staa, Martino?

**Martino**: Son staa al mercaa! (ecc.)
**Marianna**: Coss t'heet compraa? (ecc.)
**Martino**: On bell capell! (ecc.)
**Marianna**: Coss te gh'heet daa? (ecc.)
**Martino**: Gh'hoo daa cinch franch. (ecc.)
**Marianna**: Te gh'heet daa tropp! (ecc.)
**Martino**: Son mì el padron! (ecc.)
**Marianna**: Te doo 'n s'giaffon! (ecc.)
**Martino**: Cià, femm la pas? (ecc.)
**Marianna**: Femm on ballett! (ecc.)

L'è trii dì che 'l pioeuv e 'l fiocca,
mè marì l'è mai tornaa;
per pu perdel in la fiocca,
mì l'hoo saraa su in la cà!
Varda Gyulai!

**Varda Gyulai!** l'è ona canzon popolar lombarda.
L'è stada scrivuda e composta in del 1859, in ocasion de la Batalia de Magenta (quatter de giugn).
In de la canzon se toeu in gir el Ferencz Gyulai, comandant di tropp austriegh in de la Segonda Guerra de Indipendenza, e se ghe dis che ben prest el sarà costringiuu a lavorà in su l'era e in di camp.
La canzon l'è stada poeu registrada de vari artista, compagn del Nanni Svampa (in *[[Milanese - Antologia della canzone lombarda|Milanese vol. 2]]*)
## El test
Varda Gyulai che ven la primavera,
varda Gyulai che ven la primavera,
varda Gyulai che ven la primavera,
se guardaremm in cera
coi bombol e i cannon!

Varda Gyulai che ven la primavera,
varda Gyulai che ven la primavera,
varda Gyulai che ven la primavera,
te mettaremm su l'era
a batt el formenton!

Varda Gyulai che ven la primavera,
varda Gyulai che ven la primavera,
varda Gyulai che ven la primavera,
se guardaremm in cera
coi bombol e i cannon!
Legislazion in su el Burqa e Niqab

In del mond, la legislazion in sul vel islamegh l'è differenta da nazion a nazion.

## Europa
### Italia
In Italia ona legg la impediss de scond el vis, ma se gh'hinn di motivazion giust se pò fà, e per l'Italia la religion l'è ona motivazion giusta.
#### Lombardia
In Lombardia gh'è ona legg de la Region che la proibiss de entrà a vis covert in di struttur de la Region ('me i ospedai, i ASL e 'l consej regional).
### Francia
In Francia, vun che obbliga ona persona a mett el vel, el pò vess condanaa. Quej che droven el vel i gh'han de pagà ona multa e poden vess obligaa a fà on cors de educazion civega.

### Germania
Vist che la Germania l'è ona federazion, i *lander* i gh'han di legg different.

## Nazion islamegh
Gh'hinn di nazion ('me l'Iran) indoa l'è obligatori almanch covriss i cavej. In di olter canton l'è proppi obligatori el Burqa.

## Riferiment
*Terrorismo, il Pirellone approva il 'regolamento anti-burqa': "Via dagli ospedali chi lo indossa
*Islam, le leggi sul velo nei vari Paesi europei
*Un’altra estate con l’hijab?
Vèsta

**Vèsta**, (en Italià: *Vesta*) l'è 'na frasiù del cümü de Ìder. L'è l'abitàt piö setentriunàl 'ntra chèi postàcc sö la spónda orientàla del Lac d'Ìder, e la stràda che percór la còsta orientàla la se férma lé. L'è abitàda de 6 abitàncc e la se tróa a presapóch 8 km a nòrd del sò cèntro comünàl.
Poesie varie (Gioann Rizzonich)

**Poesie varie** l'è on librett scrivuu del poeta lombard Gioann Rizzonich.
L'è staa publicaa in del 1854 a Milan (ed. Vallardi), e el gh'ha dent quasi tucc i componiment lombard e italian del scior Rizzonich, che l'era ona figura importanta de l'industria de la seda a Comm.
El librett, come che se spiega in vun di sonett de introduzzion, l'era staa pensaa comè on'oeuvera de beneficenza per i orfen in di colegg de Milan, e per 'sta reson,

## I part de l'oeuvera
**Favolette esopiane e apologhi in dialetto*: in 'sta part, che l'è 'l coeur de la produzzion in lombard del Rizzonich, a troeuvom i traduzzion in vers di favolett de l'Esop (scominciaa in del 1838, dopo d'avè lengiuu la traduzzion de l*'[[Avarizzia]]* de Orazzi in lombard per man del Gioann Rajbert), e olter componiment pu o manch de ocasion.
## Ligamm de foeura
*El liber intregh
E mì la donna bionda

**E mì la donna bionda** l'è ona canzon tradizzional lombarda.
La canta, cont ironia, d'on omm che 'l voeur minga vari tipi de donna (bionda, negra de cavei, rizzolina, granda, piscinina) per vari reson, e che a la fin el scerniss la donna smorta, per certi sò qualità particolar (*donna smorta, figa forta*) che despess vegnen censuraa (*donna smorta, donna forta*).

In piemontes a gh'è ona canzon cont i istess concett, ciamada *[[Marieme veuj marieme]]*.
## El test de la canzon
E mì la donna bionda la voeuri nò,
e mì la donna bionda la voeuri nò:
tucc i pret ghe fann la ronda,
e mì la donna bionda, e mì la donna bionda,
tucc i pret ghe fann la ronda,
e mì la donna bionda la voeuri nò.

E mì la donna nera la voeuri nò:
donna nera non è sincera,
e mì la donna nera la voeuri nò.

E mì la donna riccia la voeuri nò,
sotto i ricci la gh'ha i capricci,
e mì la donna riccia la voeuri nò.

E mì la donna granda la voeuri nò,
la camina e la par 'na stanga,
e mì la donna granda la voeuri nò.

E mì la donna piccola la voeuri nò,
la camina e la par 'na chicchera,
e mì la donna piccola la voeuri nò.

E mì la donna smorta la voeuri sì,
donna smorta, figa forta,
e mì la donna smorta la voeuri sì!
## Vos corelaa
*Marieme veuj marieme
*Toeu on murador
Marieme veuj marieme

**Marieme veuj marieme** (in lombard: *maridamm, voeuri maridamm*) o anca **La canson dla fomna** a l'è ona canzon tradizzional piemontesa.
L'è la version in lengua piemontesa de la canzon lombarda *[[E mì la donna bionda]]*, de la qual la ciappa i istess concett, anca se cont on test e ona musega diferenta.
## El test
Marieme, veuj marieme,
mì veuj deme na mariolà,
ch'a costa lòn ch'a costa,
ch'a costa lòn ch'a costa!
Marieme, veuj marieme,
mì veuj deme na mariolà!
Ch'a costa lòn ch'a costa,
basta mach ch'a sia marià!

E pié na fomna bionda,
na gran disperassion:
ij prèive a-i fan la ronda,
ij prèive a-i fan la ronda;
e pié na fomna bionda
na gran disperassion
ij prèiva a fan la ronda,
a fan mach giré ij boton!

E pié na fomna nèira,
na gran disperassion,
sta nen ant cà la sèira,
am fa mach giré ij boton!
[...]

## Varda anca
*E mì la donna bionda
*Puttost che toeu 'na donna
## Ligamm de foeura
*El test de 'na variant de la canzon
Puttost che toeu 'na donna

**Puttost che toeu 'na donna** l'è ona canzon tradizzional milanesa.
La gh'ha i stroff in lombard e 'l ritornell in italian. La musega l'è ben cognossuda in tutt el Nord Italia, perchè l'è quella de tanti olter canzon tradizzionai spantegaa in di vari region.
La canzon, che despess la vegneva missa dent ai "minestron" e ai "risott" de ostaria (cioè a quell misturon de canzon popolar ligada vuna a l'oltra in di cantad a l'ostaria) la cunta su in manera alegra e spiritosa d'on omm che 'l se refuda de toeu miee, e ghe preferiss tanti olter robb.
## El test
Puttost che toeu 'na donna,
mì toeuvi 'na cavretta:
ghe foo mangià l'erbetta,
ghe foo mangià l'erbetta.
Puttost che toeu 'na donna,
mì toeuvi 'na cavretta,
ghe foo mangià l'erbetta,
ma mì la donna la toeuvi nò!

Viva l'amore, l'amore,
l'amor che vien, che va,
viva l'amore, l'amore,
l'amor che vien che va!
Viva l'amore che viene e che va:
evviva l'amore, ma chi lo sa far?

Puttost che toeu 'na donna,
mì toeuvi 'na gilera,
voo a spass matina e sera.

Rit.: Viva l'amore...

Puttost che toeu 'na donna,
mì toeuvi 'na Ses'cent:
voo in gir, ma tutt content.

Rit: Viva l'amore...
## Varda anca
*Marieme veuj marieme
*E mì la donna bionda
Vol FedEx Express 705

El **vol FedEx Express 705** l'è staa on vol cargo dirotaa da on member del equipagg, el *Auburn Calloway*.

Fortunatament, i pilota han portaa al atteragg el reoplan e 'l dirottator l'è staa menaa via.

## El dirottator
El Calloway l'eva on tecnegh de la FedEx, e donca el podeva volà a gratis.
L'ha deciduu de suicidàss, per dà a la fameja i dané del assicurazion in su la vita.

L'ha ciapaa on vol gratis, quell del 7 de avril del 1994. L'è 'ndà su con di martej e on fusil de pesca.

Lu el voleva copà i pilota, l'assistent e poeu spetassàss, per fà pensà ad on incident.

## I fatt
Despoeu del decoll, el Calloway l'ha tentaa de coppà i omen del equipagg, ma lor han reagii, e l'han buttaa per terra. Poeu, el pilota l'ha ciamaa l'ATC de Memphis, e l'ha dii che l'eva staa dirotaa, e l'ha domandaa i forz speciai de polizia e i pomper.

El pilota, per disarmà el dirottator, l'ha faa anca on capovolgiment de 140°, quand el massim teoregh l'è 60°).

Quand che hinn rivaa i soccoridor, la gabina l'eva voncia de sangh. I pilota, per i dann ricevuu, han minga poduu pilotà ancamò. El Calloway l'è divegnuu paraplegegh e l'è staa condanaa a la galera a vita.

A la fin, nissun l'è mort.

### L'equipagg
*David Sanders, Capitan
*James Tucker, Prim official
*Andrew Peterson, ingegnee de vol.
La roeuda la gira

**La roeuda la gira** l'è ona canzon tradizzional in lombard.
La canta la storia de on moletta, che 'l va in gir per fà el sò mestee, tant 'me la roeuda che 'l dopera per molà.
## El test
Oj donn, gh'è chì el moletta,
se gh'avii on cortell coi dent,
se gh'avii la forbesetta
che taja pu nient,
cortell e forbesetta,
oj donn, portemmei chì:
no gh'è nissun moletta
che 'l mola mej de mì!

E gira, la roeuda la gira,
e la gira, la roeuda la va:
Gira gira, Gioann, che ven sira,
ma la roeuda la stenta a girà!

L'è on pezz che foo girà
'sta roeuda inanz e indree
ma mai podaroo vanzà
cinch ghei de 'sto mestee:
l'è inutel pensàggh sora
l'è inscì che la gh'ha de andà,
'sta roeuda sott e sora
mì gh'hoo de fà girà!

E gira, la roeuda la gira,
e la gira, la roeuda la va:
Gira gira, Gioann, che ven sira,
ma la roeuda la stenta a girà!

Lassemm che 'l mond el gira
e gira anca la luna
comè i tosann de sira
in circa de fortuna;
e mì col mè carrett
voo in gir de chì e de là:
oj donn, gh'è chì el moletta
se gh'avii de fà molà!

E gira, la roeuda la gira,
e la gira, la roeuda la va:
Gira gira, Gioann, che ven sira,
ma la roeuda la stenta a girà!